Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη σύναψη συμφωνίας με στόχο την ανανέωση της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Κοινότητας και της κυβέρνησης των Ηνωμένων Πολιτειών της Αμερικής (SEC(2003) 1048)

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Θέμα: Πρόταση απόφασης του Συμβουλίου σχετικά με τη σύναψη συμφωνίας με στόχο την ανανέωση της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Κοινότητας και της κυβέρνησης των Ηνωμένων Πολιτειών της Αμερικής

1. Με την απόφαση της 13ης Οκτωβρίου 1998, το Συμβούλιο ενέκρινε τη σύναψη συμφωνίας επιστημονικής και τεχνολογικής συνεργασίας μεταξύ της Ευρωπαϊκής Κοινότητας και της κυβέρνησης των Ηνωμένων Πολιτειών της Αμερικής [1]. Η συμφωνία ετέθη σε ισχύ στις 14 Οκτωβρίου 1998.

[1] ΕΕ L 284, 22.10.1998, σ.35.

Το άρθρο 12, εδάφιο β) της συμφωνίας προβλέπει τα εξής: «Η παρούσα συμφωνία συνάπτεται αρχικά για χρονικό διάστημα πέντε ετών. Η συμφωνία υπόκειται σε επανεξέταση από τους αντισυμβαλλόμένους κατά το τελικό έτος έκαστης διαδοχικής χρονικής περιόδου, και η ισχύς της μπορεί στη συνέχεια να παραταθεί, ενδεχομένως με τροποποιήσεις, για συμπληρωματικές χρονικές περιόδους πέντε ετών, με αμοιβαία γραπτή συμφωνία μεταξύ των αντισυμβαλλομένων».

2. Ανάλογη επανεξέταση πραγματοποιήθηκε από ανεξάρτητη επιτροπή εμπειρογνωμόνων.

Η διεξοδική ανάλυση των επιπτώσεων της προαναφερόμενης συμφωνίας στην ανάπτυξη της διατλαντικής ερευνητικής συνεργασίας. καταλήγει γενικά σε θετικά συμπεράσματα μολονότι πολλά μπορούν ακόμη να επιτευχθούν.

Οι επιμέρους συστάσεις που διατύπωσε η Επιτροπή επανεξέτασης γίνονται δεκτές από την Επιτροπή, η οποία μάλιστα προτίθεται να τις υλοποιήσει.

Ιδιαίτερο ενδιαφέρον έχουν οι συστάσεις στις οποίες πρόκειται να δοθεί συνέχεια κατά τη φάση προετοιμασίας και εκτέλεσης της συμφωνίας που προβλέπουν:

- «να κλιμακωθεί η ευαισθητοποίηση έναντι της συμφωνίας στα κράτη μέλη της Ευρωπαϊκής Ένωσης ώστε να αναβαθμιστεί η σημασία της και η συμμετοχή των κρατών μελών σε ό,τι αφορά τον Ευρωπαϊκό Χώρο Έρευνας και υπό το πρίσμα των συμπερασμάτων του Συμβουλίου της Λισσαβώνας, συμπεριλαμβανομένου του καθορισμού πεδίων ενδιαφέροντος για επικοινωνία σε συναφείς τομείς (επιστήμη, βιομηχανία, δημόσια διοίκηση)».

- «ότι η κοινή συμβουλευτική ομάδα της συμφωνίας θα μπορούσε να αξιοποιηθεί καλύτερα ως μέσο επικοινωνίας ώστε η επιστημονική και οι άλλες συναφείς κοινότητες να έχουν υπόψη την ημερήσια διάταξή της και τα συμπεράσματα των αποφάσεών της. Η κοινή συμβουλευτική ομάδα θα πρέπει να ενθαρρύνει τη λήψη ανάλογων αποφάσεων κατόπιν εισηγήσεων από ευρύτερο κοινό ώστε να είναι σε θέση να δημοσκοπεί ευρύτερα την κοινή γνώμη».

- «ότι, ως μέρος της διαδικασίας ανανέωσης, θα πρέπει να διαμορφωθεί στρατηγική η οποία να στηριχθεί αποτελεσματικά στα επιτεύγματα της πρώτης πενταετίας και να αξιοποιήσει εποικοδομητικά τις δυνατότητες που προσφέρει η συμφωνία».

Παράλληλα, η Επιτροπή θα δώσει ιδιαίτερη προσοχή στις συστάσεις περί ισόρροπης συμμετοχής, σε ένα γενικό πλαίσιο για το θέμα της χρηματοδότησης και στην εξασφάλιση καλής άμεσης επικοινωνίας με τους αντίστοιχους κυβερνητικούς οργανισμούς των ΗΠΑ.

Συμπερασματικά, η «συμφωνία επιστημονικής και τεχνολογικής συνεργασίας αποτελεί πλατφόρμα που αναφέρει σημαντικές δυνατότητες. Συνιστάται η συμφωνία αυτή να ανανεωθεί».

3. Οι αρχές των Ηνωμένων Πολιτειών της Αμερικής ενημέρωσαν τις υπηρεσίες της Επιτροπής ότι θα ήταν υπέρ της ανανέωσης της προαναφερόμενης συμφωνίας για πέντε ακόμη χρόνια.

Οι Ηνωμένες Πολιτείες επιθυμούν άμεση ανανέωση, δίχως μεταβολή του κειμένου της ήδη υφιστάμενης συμφωνίας ώστε να εξασφαλιστεί η συνέχεια των επιστημονικών και τεχνολογικών σχέσεων μεταξύ των ΗΠΑ και της Ευρωπαϊκής Κοινότητας.

Η ταχεία ανανέωση κατά συνέπεια θα είναι επωφελής για αμφότερα τα μέρη.

4. Επειδή το περιεχόμενο της συμφωνίας, της οποίας επίκειται η εκπνοή, δεν θα μεταβληθεί, θα περίττευε η εφαρμογή των συνήθων διαδικασιών διαπραγμάτευσης ανανέωσης (άρθρο 300, παράγραφος 1 της Συνθήκης ΕΚ). Επιπλέον, δεδομένων των πλεονεκτημάτων της ταχείας ανανέωσης για αμφότερα τα μέρη, προτείνεται η εφαρμογή διαδικασίας με ένα μόνο στάδιο (μία διαδικασία και μία πράξη σχετικά με την υπογραφή και τη σύναψη).

Λαμβάνοντας υπόψη τα ανωτέρω, η Επιτροπή καλεί το Συμβούλιο:

- να εγκρίνει, εξ ονόματος της Κοινότητας, και μετά από διαβούλευση με το Ευρωπαϊκό Κοινοβούλιο, τη σύναψη συμφωνίας με στόχο την ανανέωση της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Κοινότητας και της κυβέρνησης των Ηνωμένων Πολιτειών της Αμερικής.

- να εξουσιοδοτήσει τον πρόεδρο του Συμβουλίου να ορίσει το πρόσωπο που δύναται να υπογράψει τη συμφωνία εκφράζοντας εν προκειμένω τη συγκατάθεση της Κοινότητας να δεσμευθεί.

2003/0223 (CNS)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη σύναψη συμφωνίας με στόχο την ανανέωση της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Κοινότητας και της κυβέρνησης των Ηνωμένων Πολιτειών της Αμερικής

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη ίδρυσης της Ευρωπαϊκής Κοινότητας και ιδίως τη δεύτερη παράγραφο του άρθρου 170, από κοινού με την πρώτη πρόταση της πρώτης υποπαραγράφου του άρθρου 300 παράγραφος 2 και την πρώτη υποπαράγραφο του άρθρου 300, παράγραφος 3,

την πρόταση της Επιτροπής [2],

[2] ΕΕ C ...

τη γνώμη του Ευρωπαϊκού Κοινοβουλίου [3],

[3] ...

Εκτιμώντας τα εξής:

(1) Με την απόφαση της 13ης Οκτωβρίου 1998 [4], το Συμβούλιο ενέκρινε τη σύναψη συμφωνίας επιστημονικής και τεχνολογικής συνεργασίας μεταξύ της Ευρωπαϊκής Κοινότητας και της κυβέρνησης των Ηνωμένων Εθνών της Αμερικής.

[4] ΕΕ L 284, 22.10.1998, σ.35

(2) Το άρθρο 12, παράγραφος β) προβλέπει τα εξής: «Η παρούσα συμφωνία συνάπτεται αρχικά για χρονικό διάστημα πέντε ετών. Η συμφωνία υπόκειται σε επανεξέταση από τους αντισυμβαλλόμένους κατά το τελικό έτος εκάστης διαδοχικής χρονικής περιόδου, και η ισχύς της μπορεί στη συνέχεια να παραταθεί, ενδεχομένως με τροποποιήσεις, για συμπληρωματικές χρονικές περιόδους πέντε ετών, με αμοιβαία γραπτή συμφωνία μεταξύ των αντισυμβαλλομένων».

(3) Οι αρχές των Ηνωμένων Πολιτειών της Αμερικής ενημέρωσαν τις υπηρεσίες της Επιτροπής ότι είναι υπέρ της ανανέωσης της προαναφερόμενης συμφωνίας για πέντε ακόμη χρόνια. Ως εκ τούτου η ταχεία ανανέωση θεωρείται ότι είναι επωφελής για αμφότερα τα μέρη.

(4) Το περιεχόμενο της ανανεούμενης συμφωνίας θα είναι πανομοιότυπο προς το περιεχόμενο της συμφωνίας που εκπνέει στις 13 Οκτωβρίου 2003.

(5) Η συμφωνία που αποσκοπεί στην ανανέωση της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Κοινότητας και της κυβέρνησης των Ηνωμένων Πολιτειών της Αμερικής θα πρέπει να εγκριθεί εκ μέρους της Κοινότητας.

ΑΠΟΦΑΣΙΖΕΙ:

Άρθρο 1

Εγκρίνεται εξ ονόματος της Κοινότητας η συμφωνία που αποσκοπεί στην ανανέωση της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Κοινότητας και της κυβέρνησης των Ηνωμένων Πολιτειών της Αμερικής για επιπλέον περίοδο πέντε ετών.

Το κείμενο της συμφωνίας επισυνάπτεται στην παρούσα απόφαση.

Άρθρο 2

Δια της παρούσας εξουσιοδοτείται ο Πρόεδρος του Συμβουλίου να ορίσει το πρόσωπο που δύναται να υπογράψει τη συμφωνία εκφράζοντας εν προκειμένω τη συγκατάθεση της Κοινότητας να δεσμευθεί για το θέμα αυτό.

Βρυξέλλες,

Για το Συμβούλιο

Ο Πρόεδρος

ΣΥΜΦΩΝΙΑ ΑΝΑΝΕΩΣΗΣ ΤΗΣ ΣΥΜΦΩΝΙΑΣ ΕΠΙΣΤΗΜΟΝΙΚΗΣ ΚΑΙ ΤΕΧΝΟΛΟΓΙΚΗΣ ΣΥΝΕΡΓΑΣΙΑΣ ΜΕΤΑΞΥ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΚΑΙ ΤΗΣ ΚΥΒΕΡΝΗΣΗΣ ΤΩΝ ΗΝΩΜΕΝΩΝ ΠΟΛΙΤΕΙΩΝ ΤΗΣ ΑΜΕΡΙΚΗΣ

Η ΕΥΡΩΠΑΪΚΗ ΚΟΙΝΟΤΗΤΑ (εφεξής αναφερόμενη ως «η Κοινότητα»), αφενός

και

Η ΚΥΒΕΡΝΗΣΗ ΤΩΝ ΗΝΩΜΕΝΩΝ ΠΟΛΙΤΕΙΩΝ ΤΗΣ ΑΜΕΡΙΚΗΣ, αφετέρου,

εφεξής αναφερόμενα ως τα «Μέρη»,

ΛΑΜΒΑΝΟΝΤΑΣ ΥΠΟΨΗ τη σημασία της επιστήμης και της τεχνολογίας για την οικονομική και κοινωνική τους ανάπτυξη.

ΑΝΑΓΝΩΡΙΖΟΝΤΑΣ ότι η Κοινότητα και οι Ηνωμένες Πολιτείες της Αμερικής αναπτύσσουν ερευνητικές και τεχνολογικές δραστηριότητες σε σειρά τομέων κοινού ενδιαφέροντος και ότι η συμμετοχή εκάστου μέρους στις ερευνητικές και αναπτυξιακές δραστηριότητες του άλλου με βάση την αρχή της αμοιβαιότητας θα εξασφαλίσει αμοιβαία οφέλη.

ΕΧΟΝΤΑΣ ΥΠΟΨΗ τη συμφωνία επιστημονικής και τεχνολογικής συνεργασίας μεταξύ της Ευρωπαϊκής Κοινότητας και της Κυβέρνησης των Ηνωμένων Πολιτειών της Αμερικής, που υπεγράφη στην Ουάσιγκτον στις 5 Δεκεμβρίου 1997 και εκπνέει στις 13 Οκτωβρίου 2003.

ΕΠΙΘΥΜΩΝΤΑΣ να συνεχιστεί η συνεργασία όσον αφορά την επιστήμη και την τεχνολογία στο επίσημο πλαίσιο που δημιουργήθηκε με τη συμφωνία αυτή,

ΑΠΟΦΑΣΙΖΟΥΝ ΤΑ ΕΞΗΣ

Άρθρο 1

Δια της παρούσης ανανεώνεται για περίοδο πέντε επιπλέον ετών η συμφωνία επιστημονικής και τεχνολογικής συνεργασίας μεταξύ της Ευρωπαϊκής Ένωσης και της Κυβέρνησης των Ηνωμένων Πολιτειών της Αμερικής, που υπεγράφη στην Ουάσιγκτον στις 5 Δεκεμβρίου 1997 και εκπνέει στις 13 Οκτωβρίου 2003.

Άρθρο 2

Η παρούσα συμφωνία τίθεται σε ισχύ την ημερομηνία κατά την οποία τα μέρη κοινοποιούν γραπτώς το ένα στο άλλο ότι έχουν ολοκληρωθεί οι αναγκαίες εσωτερικές διαδικασίες τους για να τεθεί σε ισχύ η ως άνω συμφωνία.

Άρθρο 3

Η συμφωνία συντάσσεται εις διπλούν στα δανικά, ολλανδικά, αγγλικά, φινλανδικά, γαλλικά, γερμανικά, ελληνικά, ιταλικά, πορτογαλικά, ισπανικά και σουηδικά, τα κείμενα αυτά θεωρούνται εξίσου αυθεντικά.

Για την Ευρωπαϊκή Κοινότητα Για την κυβέρνηση των Ηνωμένων Πολιτειών της Αμερικής

ΝΟΜΟΘΕΤΙΚΟ ΔΗΜΟΣΙΟΝΟΜΙΚΟ ΔΕΛΤΙΟ

Τομέας(-είς) πολιτικής: ΕΤΑ

Δραστηριότητα(-ες): Διεθνής επιστημονική και τεχνολογική συνεργασία

Ονομασία της δράσησ: Πρόταση για απόφαση του Συμβουλίου σχετικά με τη σύναψη συμφωνιασ με στόχο την ανανέωση της συμφωνίας επιστημονικής και τεχνολογικής συνεργασίας μεταξύ της Ευρωπαϊκής Κοινότητας και της κυβέρνησης των Ηνωμένων Πολιτειών της Αμερικής

1. ΓΡΑΜΜΗ(-ΕΣ) ΤΟΥ ΠΡΟΫΠΟΛΟΓΙΣΜΟΥ + ΟΝΟΜΑΣΙΑ

1.1. Αντίστοιχη γραμμή του προϋπολογισμού

Οι δαπάνες για την παρακολούθηση και την εφαρμογή της συμφωνίας εγγράφονται στα ειδικά κεφάλαια του προϋπολογισμού για το πρόγραμμα πλαίσιο ΕΤΑ της Κοινότητας (κεφάλαιο Β6-6013).

2. ΣΥΝΟΛΙΚΆ ΔΕΔΟΜΕΝΑ

2.1. Μέθοδος υπολογισμού του συνολικού ετησίου κόστους της δράσης (υπολογισμός)

α. Προπαρασκευαστικές δραστηριότητες, επανεξέταση της συνεργασίας: συνεδριάσεις της κοινής συμβουλευτικής επιτροπής, ανταλλαγή πληροφοριών, επισκέψεις υπαλλήλων και εμπειρογνωμόνων στις Ηνωμένες Πολιτείες της Αμερικής 50 000 EUR

β. Επιστημονικά και τεχνικά εργαστήρια/συνεδριάσεις 60 000 EUR

ΣΥΝΟΛΟ: 110 000 EUR/ετησίως

3. ΔΗΜΟΣΙΟΝΟΜΙΚΑ ΧΑΡΑΚΤΗΡΙΣΤΙΚΑ

>ΘΕΣΗ ΠIΝΑΚΑ>

4. ΝΟΜΙΚΗ ΒΑΣΗ

- Με νομική βάση. - [Πολυετές πρόγραμμα - Συναπόφαση (με κύρια οικονομική αναφορά).

4.1. Τίτλοι και αναφορές

- Συνθήκη ίδρυσης της Ευρωπαϊκής Κοινότητας και ιδίως άρθρα 170, παράγραφος 2 σε συνδυασμό με την πρώτη πρόταση της πρώτης υποπαραγράφου του άρθρου 300, παράγραφος 2 και την πρώτη υποπαράγραφο του άρθρου 300, παράγραφος 3.

- Απόφαση αριθ. 1513/2002/ΕΚ του Ευρωπαϊκού Κοινοβουλίου και του Συμβουλίου της 27ης Ιουνίου 2002, για το Έκτο Πρόγραμμα Πλαίσιο δραστηριοτήτων έρευνας, τεχνολογικής ανάπτυξης και επίδειξης, της Ευρωπαϊκής Κοινότητας, με σκοπό τη συμβολή στη δημιουργία του Ευρωπαϊκού Χώρου Έρευνας και στην καινοτομία (2002-2006).

5. ΠΕΡΙΓΡΑΦΗ ΚΑΙ ΑΙΤΙΟΛΟΓΗΣΗ

5.1. Αναγκαιότητα κοινοτικής παρέμβασης

Είναι απαραίτητη η παρέμβαση από τον κοινοτικό προϋπολογισμό δεδομένου ότι η προγραμματιζόμενη συνεργασία εμπίπτει στην εφαρμογή των προγραμμάτων πλαίσιο, συμπεριλαμβανομένου του τμήματος του προϋπολογισμού: συμμετοχή εκ μέρους των Ηνωμένων Πολιτειών της Αμερικής σε ορισμένα ε ιδικά προγράμματα και διοικητικά έξοδα για την ευρωπαϊκή πλευρά (αποστολές υπαλλήλων της Επιτροπής, διοργάνωση σεμιναρίων στην Κοινότητα και στις ΗΠΑ).

5.1.1. Επιδιωκόμενοι στόχοι

Κύριος στόχος είναι η τόνωση της συνεργασίας στον τομέα της έρευνας και της τεχνολογικής ανάπτυξης μεταξύ της Ευρωπαϊκής Κοινότητας και των Ηνωμένων Πολιτειών της Αμερικής στους τομείς που καλύπτουν τα προγράμματα πλαίσιο.

- Η συμφωνία έχει διατυπωθεί κατά τρόπο που να επιτρέπει στην Κοινότητα και τις ΗΠΑ να επωφεληθούν, βάσει της αρχής του αμοιβαίου οφέλους, από την επιστημονική και τεχνική πρόοδο που επιτυγχάνεται χάρη στα αντίστοιχα ερευνητικά προγράμματά τους, μέσω της συμμετοχής της επιστημονικής κοινότητας και του βιομηχανικού τομέα των Ηνωμένων Πολιτειών σε κοινοτικά ερευνητικά έργα και την ανεξάρτητη, μη επιδοτούμενη συμμετοχή εκ μέρους φορέων της Κοινότητας στα έργα των Ηνωμένων Πολιτειών.

- Οι δικαιούχοι στην Ευρωπαϊκή Κοινότητα και τις ΗΠΑ θα είναι η επιστημονική κοινότητα, ο ιδιωτικός τομέας και το ευρύ κοινό, χάρη στις άμεσες και έμμεσες επιπτώσεις της συνεργασίας.

5.1.2. Διάρκεια

Η συμφωνία θα ανανεωθεί για επιπλέον περίοδο πέντε ετών και είναι ανανεώσιμη κατόπιν κοινής συμφωνίας και για περαιτέρω περιόδους πέντε ετών.

5.2. Σχεδιαζόμενες δράσεις και λεπτομέρειες υλοποίησης της δημοσιονομικής παρέμβασης

5.2.1. Είδος δαπανών

100% επιχορήγηση (αποστολές στις ΗΠΑ υπαλλήλων της Επιτροπής και εμπειρογνωμόνων. διοργάνωση εργαστηρίων, σεμιναρίων και συνεδριάσεων στην Ευρωπαϊκή Κοινότητα και τις ΗΠΑ).

6. ΔΗΜΟΣΙΟΝΟΜΙΚΈΣ ΕΠΙΠΤΩΣΕΙΣ

6.1. Διοικητικές δαπάνες και δαπάνες τεχνικής λειτουργίας στο μέρος Β (για ολόκληρη την περίοδο προγραμματισμού)

6.1.1. Δαπάνες για τη διαχείριση της απόδοσης (υπολογισμός)

Ενδεικτική ανάλυση , ποσά (εκφρασμένα σε εκατομμύρια ευρώ)

>ΘΕΣΗ ΠIΝΑΚΑ>

7. ΕΠΑΚΟΛΟΥΘΑ ΜΕΤΡΑ ΚΑΙ ΑΞΙΟΛΟΓΗΣΗ

7.1. Επακόλουθα μέτρα

Οι δραστηριότητες στο πλαίσιο της συμφωνίας συνεργασίας θα αξιολογούνται τακτικά από τα αντίστοιχα τμήματα της Επιτροπής.

Η ως άνω αξιολόγηση θα καλύπτει τα εξής:

α. Συλλογή πληροφοριών: βάσει των δεδομένων από τα ειδικά προγράμματα των προγραμμάτων πλαίσιο.

β. Συνολική αξιολόγηση: η αξιολόγηση όλων των διαδικασιών συνεργασίας στο πλαίσιο της εν λόγω συμφωνίας πραγματοποιείται από τα τμήματα της Επιτροπής στο τέλος εκάστου έτους.

8. ΜΕΤΡΑ ΓΙΑ ΤΗΝ ΠΑΤΑΞΗ ΤΗΣ ΑΠΑΤΗΣ

Προβλέπονται πολυάριθμοι διοικητικοί και οικονομικοί έλεγχοι για έκαστο στάδιο των δραστηριοτήτων συνεργασίας στο πλαίσιο της παρούσας συμφωνίας. Μεταξύ αυτών συγκαταλέγονται ιδίως:

- η εξακρίβωση, σε διάφορα επίπεδα, των καταστάσεων δαπανών πριν από τις πληρωμές.

- ο έλεγχος από την υπηρεσία εσωτερικού ελέγχου.

- ο έλεγχος εκ μέρους του Ελεγκτικού Συνεδρίου.